Amateurs dalk gou borge toegelaat | Netwerk24
23 Februarie 2021 09:24
Die Amerikaanse Gholfvereniging (USGA) en Royal and Ancient (R&A) het vandeesweek voorstelle bekendgemaak om die reëls rakende amateurstatus aan te pas.
Die veranderinge sluit in die wegdoen met beperkings wat betref borgskappe vir amateurs en om amateurs toe te laat om as beroepspelers vir toernooie in te skryf.
Amateurspelers kan eersdaags baie meer grasie van gholf se reëlmakers verwag. Foto: Getty Images
Planne om die reëls van amateurstatus te moderniseer het einde 2017 begin met 'n oorsig van die status quo. Die twee beheerliggame stel voor amateurs moet toegelaat word om prysgeld van tot $750 (nagenoeg R10 900) te aanvaar sonder om hul status te verbeur.
Volgens bestaande reëls mag amateurs nie as beroepspelers meeding nie en moet hulle enige prysgeld in kompetisies van die hand wys. Hulle kan ook van hul status gestroop word indien hulle betaling aanvaar vir onderrig of gholflesse, 'n werksgeleentheid as 'n klubberoepspeler aanvaar of lidmaatskap van 'n beheerliggaam bekom.
"Die Reëls van Amateurstatus speel 'n belangrike rol in die beskerming van die integriteit van ons selfregulerende sport, maar daardie wetboek moet deurlopend ontwikkel," sê die R&A se direkteur van reëls, Grant Moir.
"Dit geld veral wat betref die moderne elite-amateurspel, waar baie van die amateurs finansiële ondersteuning benodig om mee te ding en tot hul volle potensiaal te ontwikkel. Die nuwe reëls sal baie meer ruimte hiervoor skep."
Craig Winter, die USGA se direkteur van reëls en amateurstatus, sê die beheerliggaam begryp en waardeer die belang van amateurstatus.
"Hierdie opdaterings behoort te help om die reëls te vereenvoudig en die gesondheid van die amateurspel te verseker."
Albei beheerliggame sê hulle verwelkom terugvoer van gholfspelers en ander belangegroepe tot en met 26 Maart, met die nuwe reëls wat na verwagting vanaf 1 Januarie 2022 sal geld.